KIRJALLINEN KYSYMYS E-1467/01 esittäjä(t): Guido Podestà (PPE-DE) komissiolle. Nuorten hätä ‐ eräs italialainen esimerkki.



Virallinen lehti nro 350 E , 11/12/2001 s. 0164 - 0165



KIRJALLINEN KYSYMYS E-1467/01 esittäjä(t): Guido Podestà (PPE-DE) komissiolle (17. toukokuuta 2001) Aihe: Nuorten hätä eräs italialainen esimerkki Erään nuoren Novi Liguressa tekemä kaksoismurha, jonka uhreina olivat hänen äitinsä ja nuorempi veljensä, on herättänyt hätäännystä ja hämmennystä. Tämä tapahtui ulkoisesti täysin normaalissa perheessä, joka kulttuuriselta, taloudelliselta ja sosiaaliselta asemaltaan edusti ylempää keskiluokkaa ja jossa vanhemmat näyttivät asettaneen lapsista huolehtimisen tärkeysjärjestyksessä työssä menestymisen edelle. Huolestuttavinta on se, että tapaus ei suinkaan ole ainoa laatuaan. Tämä panee pohtimaan, millaisessa hädässä osa nuorista yhä useammin joutuu elämään. Ahdistus voi purkautua kuten yllä mainitussa tapauksessa järkyttävän väkivaltaisesti riippumatta siitä, millaiset sosiaaliset ja taloudelliset lähtökohdat nuorella on. Nizzassa hyväksytyssä perusoikeuskirjassa viitataan perhe-elämän suojaamiseen ja kiinnitetään erityistä huomiota lasten oikeuksien turvaamiseen, mutta siinä jätetään nuorten ongelmat huomiotta. - Katsooko komissio, että yllä mainitun kaltaisten tapahtumien vuoksi kaikissa jäsenvaltioissa olisi välttämättä aloitettava perinpohjaiset tutkimukset, jotta voitaisiin selvittää todellisia perheiden sisällä vallitsevia ristiriitoja? - Katsooko komissio, että olisi aiheellista käynnistää lisätutkimukset tapahtumien syiden selvittämiseksi (lapsiin kohdistetut odotukset, jotka eivät käy yksiin lasten omien toiveiden kanssa, liian ankarat kasvatusperiaatteet, toisinaan hyvin jyrkät sosiaaliset normit jne.)? - Miten komissio aikoo auttaa nuoria käsittelemään niitä moninaisia ja usein varsin ristiriitaisia viestejä, joita ympäristö heille välittää? - Mitä komissio aikoo tehdä, jotta nuorten ongelmiin kiinnitettäisiin enemmän huomiota jo niiden ilmetessä? - Katsooko komissio, että sen olisi aiheellista puuttua tiedonvälitykseen, jottei kyseisen tapauksen herättämä huomio osaltaan aiheuttaisi ketjureaktiota? Viviane Redingin komission puolesta antama vastaus (2. heinäkuuta 2001) Komissio on arvoisan parlamentin jäsenen tavoin syvästi järkyttynyt Novi Liguressa tapahtuneen murhenäytelmän johdosta. Komissio aikoo tehdä nuorisoa koskevan aloitteen vuoden loppuun mennessä. Kyseessä on valkoinen kirja jäsenvaltioiden nuorisopolitiikkaa koskevasta uudesta yhteistyöstä. Komissio on valmistellut ehdotuksiaan neuvottelemalla vuoden aikana laajasti nuorten itsensä, alalla toimivien kansalaisjärjestöjen, tutkijoiden ja jäsenvaltioiden ministereiden kanssa. Parlamentti on ollut mukana neuvonpidossa ja on itse järjestänyt kuulemistilaisuuden asiasta. Ehdotuksissa käsitellään kaikkia nuorten elämää yhteiskunnassa sääteleviä tekijöitä. Näitä ovat muun muassa nuorten osallistuminen yhteiskunnalliseen elämään, virallinen ja koulun ulkopuolinen oppiminen, työllisyys ja aloitteellisuus. Nuorten hyvinvointi, joka joidenkin nuorten kohdalla on pikemminkin pahoinvointia, on yksi komission erityisistä huolenaiheista. Komissio aikoo myös esittää samaan aihepiiriin liittyvien uusien tutkimusten ja tiedotustoimien toteuttamista. Olennaisen tärkeää onkin ymmärtää paremmin sosiaalisen, taloudellisen ja kulttuurillisen ympäristön syvällisiä muutoksia, jotka vaikuttavat nuorten jokapäiväiseen elämään ja heidän suhtautumiseensa tähän ympäristöön sekä heidän asemaansa perheen kaltaisissa instituutioissa.